Százmilliót ért az év legnagyobb leosztása
Több hónap kihagyás után újrakezdődött a pókerezés a legmagasabb, 500/1000 dollár tétű készpénzes No Limit Hold’em asztalokon. Az első napokban több millió dollár cserélt gazdát.
2009-ben a magas tétű készpénzes játékok szinte kizárólag a pot limit omaharól szóltak, a no limit hold’em a háttérbe szorult, a Full Tilt Poker játékosai ezen próbáltak változtatni a hétvégén.

Martonas csütörtökön Patrick Antoniust hívta ki egy 500/1000 dolláros no limit hold’em asztalra, az omahasztárok - Tom Dwan, Phil Ivey, Phil Galfond, David Benyamine, Gus Hansen, Aeron Jones - is csatlakoztak. Négy lap helyett csak kettőt kaptak kézbe a játékosok, de az őrült, akciódús játék nem maradt el, írja a Pókerakadémia.com.

Összesen húsz 200 000 dollár fölötti kasszát játszották, néhány óra alatt közel 1,5 millió dollár cserélt gazdát. Aeron „aejones” Jones 600 000, Phil „OMGClayAiken” Galfond 780 000, David Benyamine 380 000 dollárt nyert. Az igazán nagy sztárok, Ivey, Dwan, Hansen és Antonius is hatalmas veszteséggel zárták az estét, a legtöbbet, közel egymilliót Dwan vesztette.

Pénteken ismét Martonas kezdeményezte a hold’em játékot, Phil Ivey és Ashton "theASHMAN103" Griffin állt ki ellene.

A versenyzők agresszívan játszottak, hatalmas kasszákat hoztak össze: az este legnagyobb, 515 000 dolláros potja egyben az év legnagyobb kasszája volt. Martonas és Griffin játszották, előbbi 6h-8h-cal, utóbbi Ad-6d-tal ment all-inbe az 5d-10d-7h flopon. A 3s turn, és a 4d river végül Griffin győzelmét hozta, aki a hatalmas pot megnyerése ellenére is minusz 500 000 dollárban zárta a játékot.

Egy hetvenmilliós parti a játékból:

Ivey 400 000 dollárt veszített, az este nyertese Martonas lett, aki jól felkészült a magas tétű hold’emre és 900 000 dollárt nyert ellenfeleitől.

Az eddigi hold’em játékokban inkább az online versenyzők nyertek, az igazán nagy sztárok sokat vesztettek, a néhány napi játék alaposan átírta a 2009-es, főleg pot-limit omahara épülő készpénzes ranglistákat.
Online póker Póker phil ivey Sport